**Ministru kabineta noteikumu projekta „Grozījumi Ministru kabineta 2012. gada 25. septembra noteikumos Nr. 641 „Noteikumi par iesnieguma veidlapu paraugiem juridiskās palīdzības līguma slēgšanai”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | | Ministru kabineta noteikumu projekts „Grozījumi Ministru kabineta 2012. gada 25. septembra noteikumos Nr. 641 „Noteikumi par iesnieguma veidlapu paraugiem juridiskās palīdzības līguma slēgšanai””(turpmāk – Noteikumu projekts) izstrādāts, ņemot vērā grozījumus Valsts nodrošinātās juridiskās palīdzības likumā, kas stājās spēkā 2016. gada 6. janvārī. Attiecībā uz pārējiem veiktajiem grozījumiem Ministru kabineta 2012. gada 25. septembra noteikumos Nr. 641 „Noteikumi par iesnieguma veidlapu paraugiem juridiskās palīdzības līguma slēgšanai” (turpmāk – Noteikumi), norādāms, ka tie izstrādāti pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Grozījumi Valsts nodrošinātās juridiskās palīdzības likumā cita starpā paredz, ka valsts nodrošinātā juridiskā palīdzība tiks sniegta bāriņtiesas pieņemtā lēmuma pārsūdzēšanai bērnu tiesību un tiesisko interešu aizsardzības lietās. Ņemot vērā minēto, Noteikumu 1., 2. un 3. pielikumā – veidlapu paraugos – nepieciešams veikt tehniskus grozījumus, paredzot iespēju potenciālajam juridiskās palīdzības sniedzējam izdarīt atzīmi, ka juridiskās palīdzības sniedzējs var sniegt juridisko palīdzību arī bāriņtiesas lēmuma par bērna tiesību un tiesisko interešu aizsardzību pārsūdzēšanas ietvaros.  Tāpat minētie grozījumi Valsts nodrošinātās juridiskās palīdzības likumā cita starpā paredz noteikt, ka valsts nodrošina juridisko palīdzību patvēruma meklētājiem pārsūdzības procedūrās, tādējādi Noteikumu 1., 2. un 3. pielikumā – veidlapu paraugos – nepieciešams veikt tehniskus grozījumus, aizstājot vārdu “apelācijas” ar vārdu “pārsūdzības”.  Noteikumi nosaka veidlapu paraugus iesniegumam par juridiskās palīdzības līguma slēgšanu (turpmāk – iesnieguma veidlapa). Līdz ar minēto grozījumu izdarīšanu, lai stiprinātu potenciālā juridiskās palīdzības sniedzēja atbildību,  tiek papildināta Noteikumu 1., 2., 3. un 4.pielikumā noteikto iesnieguma veidlapu apliecinājuma sadaļa, paredzot, ka juridiskās palīdzības sniedzējs apņemas informēt Juridiskās palīdzības administrāciju par izmaiņām iesniegumā norādītajā informācijā. Potenciālais juridiskās palīdzības sniedzējs iesnieguma veidlapā sniedz dažāda veida informāciju, tai skaitā informāciju par deklarēto dzīvesvietu, kontakttālruni, korespondences adresi un prakses vietu, tiesu apgabaliem, kuros var praktizēt, u.c. Gadījumā, ja līgums ar juridiskās palīdzības sniedzēju tiek noslēgts, Juridiskās palīdzības administrācijai ir svarīgi saņemt aktuālos datus par juridiskās palīdzības sniedzēju, lai personām veiksmīgi tiktu nodrošināta juridiskā palīdzība. Tāpat minētie grozījumi nepieciešami, jo līdz šim Juridiskās palīdzības administrācija praksē ir saskārusies ar gadījumiem, kad juridiskās palīdzības sniedzējs nav informējis Juridiskās palīdzības administrāciju par izmaiņām kontaktinformācijā, līdz ar to administrācijai juridiskās palīdzības sniedzējam nav iespējas nodot informāciju par lietām, kuras juridiskās palīdzības sniedzējs varētu uzņemties. Savukārt citos gadījumos šādas informācijas trūkums Juridiskās palīdzības administrācijai ir kavējis veikt paziņojuma par valsts nodrošinātās juridiskās palīdzības sniegšanu apstrādi un attiecīgas atlīdzības izmaksu juridiskās palīdzības sniedzējam, jo gadījumos, kad administrācijai rodas papildu jautājumi par paziņojumā norādīto informāciju, vai juridiskās palīdzības sniedzējam nepieciešams iesniegt administrācijai papildu dokumentus, saziņai ar juridiskās palīdzības sniedzēju ir nepieciešama aktuālākā kontaktinformācija.  Ņemot vērā minēto, Noteikumu projektā tiek paredzēts, ka juridiskās palīdzības sniedzējs apņemas informēt Juridiskās palīdzības administrāciju par izmaiņām iesniegumā norādītajās ziņās.  Valsts nodrošinātās juridiskās palīdzības likuma 30. pantā noteikti subjekti, kas var slēgt līgumus par valsts nodrošinātās juridiskās palīdzības sniegšanu un tiem izvirzītās prasības. Attiecībā uz zvērinātiem advokātiem reputācijas prasība ir noteikta arī Latvijas Republikas Advokatūras likumā, tāpat līdzīgi ir citiem subjektiem – prasības noteiktas speciālās jomas normatīvajos aktos, taču attiecībā uz juristiem šāds reglamentējums nav noteikts, tāpēc tas attiecīgi ir paredzēts Valsts nodrošinātās juridiskās palīdzības likumā. Valsts nodrošinātās juridiskās palīdzības likuma 31.1panta pirmā daļa paredz, ka, pieņemot lēmumu par juridiskās palīdzības līguma slēgšanu, Juridiskās palīdzības administrācija vērtē personas atbilstību šā likuma 30. pantā noteiktajām prasībām, kā arī šīs personas prasmes un reputāciju. Minētais attiecināms uz visiem subjektiem, tāpēc, pirms noslēgt līgumu, Juridiskās palīdzības administrācija pārbauda reputācijas prasības atbilstību, piemēram, par zvērinātiem advokātiem, pieprasot ziņas par disciplināro sodāmību u. tml.  Ņemot vērā minēto, kā arī, lai stiprinātu potenciālā juridiskās palīdzības sniedzēja atbildību, apliecinot atbilstību Valsts nodrošinātās juridiskās palīdzības likumā izvirzītajām prasībām, Noteikumu 1., 2., 3. un 4.pielikumā – iesniegumu veidlapās – nepieciešams veikt grozījumus – attiecīgi precizēt apliecinājuma sadaļu.  Tāpat Noteikumu projekts paredz veikt tehniska rakstura grozījumus, nosakot, ka potenciālajam juridiskās palīdzības sniedzējam iesnieguma veidlapā norādāms, vai viņš ir reģistrēts pievienotās vērtības nodokļa (turpmāk – PVN) maksātājs. Šī informācija ir ļoti nozīmīga, veicot valsts nodrošinātās juridiskās palīdzības atlīdzības apmēra aprēķinu. Ja juridiskās palīdzības sniedzējs ir reģistrējies kā PVN maksātājs, samaksas apmēram par sniegto valsts nodrošināto juridisko palīdzību pieskaitāma PVN summa Pievienotās vērtības nodokļa likumā noteiktajā apmērā. Līdz ar to Noteikumu 1., 2., 3. un 4.pielikumā – iesniegumu veidlapās – nepieciešams veikt tehniskus grozījumus, paredzot iespēju potenciālajam juridiskās palīdzības sniedzējam atzīmēt, vai viņš ir reģistrēts PVN maksātājs. Juridiskās palīdzības administrācija šo informāciju atzīmēs savā reģistrā. Vienlaikus norādām, ka, lai arī šī informācija ir pieejama Valsts ieņēmumu dienesta mājaslapā, tomēr šīs atzīmes esamība nerada papildu slogu personām – norādot šo informāciju iestādei.  Gadījumā, kad valsts nodrošinātās juridiskās palīdzības sniedzējs iesniegs Juridiskās palīdzības administrācijai apmaksai paziņojumu par valsts nodrošinātās juridiskās palīdzības sniegšanu, paziņojumā norādot, ka par juridiskās palīdzības sniegšanu vēlas saņemt samaksu kopā ar PVN summu, Juridiskās palīdzības administrācija savā reģistrā pārbaudīs, vai juridiskās palīdzības sniedzējs ir atzīmējis, ka ir reģistrēts PVN maksātājs, kā arī pārbaudīs šo informāciju Valsts ieņēmumu dienesta mājaslapā (vai juridiskās palīdzības sniedzējs uz valsts nodrošinātās juridiskās palīdzības sniegšanas brīdi ir reģistrēts kā PVN maksātājs), lai varētu juridiskās palīdzības sniedzējam veikt atbilstošu samaksu, saskaņā ar Ministru kabineta 2009. gada 22. decembra noteikumu  Nr.1493 „Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību” 4. punktu, pieskaitot PVN, gadījumā, ja pēc Valsts ieņēmuma dienesta mājaslapā norādītās informācijas tiks konstatēts, ka juridiskās palīdzības sniedzējs ir reģistrēts PVN maksātājs uz juridiskās palīdzības sniegšanas brīdi.  Tāpat arī gadījumos, kad valsts nodrošinātās juridiskās palīdzības sniedzējs iesniegs Juridiskās palīdzības administrācijai apmaksai paziņojumu par valsts nodrošinātās juridiskās palīdzības sniegšanu, paziņojumā norādot, ka vēlas par juridiskās palīdzības sniegšanu saņemt samaksu kopā ar PVN summu, taču Juridiskās palīdzības administrācija konstatēs, ka Noteikumu 1., 2., 3. vai 4.pielikumā – iesniegumu veidlapā juridiskās palīdzības sniedzējs nav norādījis, ka ir reģistrēts PVN maksātājs, (līdz ar to šāda informācija nav iekļauta arī Juridiskās palīdzības reģistrā), Juridiskās palīdzības administrācija jebkurā gadījumā šo informāciju pārbaudīs Valsts ieņēmuma dienesta mājaslapā (vai juridiskās palīdzības sniedzējs uz valsts nodrošinātās juridiskās palīdzības sniegšanas brīdi ir reģistrēts kā PVN maksātājs). Tikai tādā gadījumā, ja Valsts ieņēmuma dienesta mājaslapā juridiskās palīdzības sniedzējs būs uz juridiskās palīdzības sniegšanas brīdi norādīts kā reģistrēts PVN maksātājs, viņš saņems samaksu par juridiskās palīdzības sniegšanu kopā ar PVN summu.  Vienlaikus norādām, ka gadījumā, ja juridiskās palīdzības sniedzējs paziņojumā par valsts nodrošinātās juridiskās palīdzības apmaksu nebūs norādījis, ka vēlas saņemt PVN, un Noteikumu 1., 2., 3. vai 4.pielikumā – iesnieguma veidlapā nebūs norādījis, ka ir reģistrēts PVN maksātājs, Juridiskās palīdzības administrācija šādā gadījumā minēto informāciju nepārbaudīs Valsts ieņēmuma dienesta mājaslapā. |
| 3. | Projekta izstrādē iesaistītās institūcijas | | Juridiskās palīdzības administrācija. |
| 4. | Cita informācija | | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Potenciālie juridiskās palīdzības sniedzēji, kuri vēlēsies sniegt valsts nodrošināto juridisko palīdzību un attiecīgi iesniegt iesniegumu par juridiskās palīdzības līguma slēgšanu. |
| 2. | Tiesiskā regulējuma ietekme uz tautsaimniecību un administratīvo slogu | | Noteikumu projekts ir tehnisks, kas minētajai sabiedrības mērķgrupai nemaina un neparedz jaunus pienākumus. |
| 3. | Administratīvo izmaksu monetārs novērtējums | | Noteikumu projekts šo jomu neskar. |
| 4. | Cita informācija | | Nav. |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2016. gada 22. martā ir publicēts Tieslietu ministrijas mājaslapā sadaļā „Sabiedrības līdzdalība”, tādējādi dodot iespēju sabiedrībai līdzdarboties tiesību akta izstrādes procesā. | |
| 2. | Sabiedrības līdzdalība projekta izstrādē | Lai informētu sabiedrību par Noteikumu projektu un dotu iespēju izteikt par to viedokļus, Noteikumu projekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” tika ievietots Tieslietu ministrijas mājaslapā. | |
| 3. | Sabiedrības līdzdalības rezultāti | Pēc Noteikumu projekta ievietošanas Tieslietu ministrijas mājaslapā viedokļi par Noteikumu projektu no sabiedrības pārstāvju puses nav saņemti. | |
| 4. | Cita informācija | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Juridiskās palīdzības administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

*Anotācijas III, IV un V sadaļa – Noteikumu projekts šīs jomas neskar.*

Iesniedzējs:

tieslietu ministrs Dzintars Rasnačs

14.06.2016. 10:38

1346

S.Šube

67036838, [Sindija.Sube@tm.gov.lv](mailto:Sindija.Sube@tm.gov.lv)